Mogens Lykketoft (S), 1999-04-23:
Jeg skal sige tak til den række af ordførere, der har været positive over for at vedtage lovforslaget.
Jeg skal også hilse fra miljø- og energiministeren, der selvfølgelig meget hellere ville have været hos os end i New York i dag, men gøre opmærksom på, at baggrunden for, at der overhovedet er fremsat et lovforslag, jo er væsentlig kortere at fortælle, end meget af debatten her i løbet af den sidste times tid har givet indtryk af.
Baggrunden er jo, at der er lavet en aftale mellem miljø- og energiministeren og mig på regeringens vegne og Naturgas Syd om en overtagelse.
Der var et par af bemærkningerne - den ene fra fru Aase D. Madsen og den anden fra hr. Klaus Hækkerup, tror jeg det var - der gav udtryk for, at der stadig væk skulle være en vis usikkerhed om, hvem der skal have tilskuddet.
Dette lovforslag fjerner denne usikkerhed.
Det er derfor, lovforslaget er fremsat. Jeg vil ikke her i dag starte en bredere energipolitisk debat - det synes jeg også ville være helt upassende, når miljø- og energiministeren ikke er til stede - men det er jo velkendt, at regeringen igennem adskillige år har ført forhandlinger med de regionale gasselskaber, som miljø- og energiministeren, økonomiministeren og jeg har deltaget i konstant, med henblik på at få skabt en dansk naturgassektor, der er mere slagkraftig og mere beredt til markedsåbningen i EU.
Det har ikke været nemme forhandlinger, og derfor - kan jeg sige, da hr. Jann Sjursen nu talte om det kunstneriske indtryk - har det kunstneriske indtryk måske heller ikke været så godt.
Vi forsøgte så - de tre ministre, jeg lige nævnte - på regeringens vegne at sende et tilbud ud til samtlige ejerkommuner før jul.
Vi havde også temaet oppe til drøftelse i finanslovforhandlingerne, uden at jeg skal hænge nogen partier op på nogen bestemt stillingtagen i den anledning.
Men vi sendte altså det tilbud ud, og alle kender de foreløbige tilbagemeldinger: Det var i denne omgang kun Naturgas Syd, der svarede positivt.
Der er en række grunde til, at vi alligevel har konkluderet, at det ville være fornuftigt at gennemføre den handel.
En af dem knytter sig jo til den store eventualforpligtelse, staten har, specielt over for Naturgas Syd, fordi det selskab var pioner og skulle have særlige garantier.
Så selv om det er det mest forgældede selskab, er det også dér, staten har den potentielt største risiko for at blive inddraget.
Noget andet er selvfølgelig, at jeg synes, der har været så mange fejlagtige udlægninger af regeringens motiver i denne sag, at det vil være af selvstændig betydning at gennemføre handelen med Naturgas Syd for at demonstrere for det første, at kommunerne får deres penge - det har der jo været sat mistænkeliggørende spørgsmålstegn ved - og for det andet, at det kan lade sig gøre at lave et sådant koncernfællesskab og dog sikre den regionale indflydelse på tingene.
Det har der jo også været sat spørgsmålstegn ved.
For det tredje vil jeg også gerne sige - men det kan vi selvfølgelig ikke endeligt dementere over for de mest mistænksomme som hr. Klaus Hækkerup alene ved denne handel - at det ligger ikke i kortene for hverken mig eller andre ministre, der har deltaget i denne sagsbehandling i de sidste år, at lægge op til nogen Tele Damark-løsning for naturgassen.
Jeg undrede mig i øvrigt over hr. Klaus Hækkerups bemærkninger, for jeg husker ikke, at hr. Hækkerup tog forbehold over for Tele Danmark-løsningen, men der var ligesom kommet noget odiøst over den i de bemærkninger, hr. Hækkerup gjorde, og det forstår jeg egentlig ikke.
Tingene har bare ikke noget med hinanden at gøre.
Jeg anser det uanset politisk udgangspunkt for at være uden fornuft at overveje salg af naturgasselskaber til private under nogen form i den tid, hvor hr. Klaus Hækkerup og jeg er medlemmer af Folketinget.
Så det er slet ikke det perspektiv, der foreligger, og det er ikke det motiv, der er.
Motivet har været at bidrage til de mest rationelle løsninger for det danske samfund og for de danske forbrugere, og dem forfølger vi stadig, og vi skal søge at forhandle os til rette.
Og regeringen vil selvfølgelig tage bestik af, hvad der nu er af meldinger, og se, hvordan vi kan komme videre på en fornuftig måde.
Derom senere.
I øvrigt vil jeg kun igen takke for den positive modtagelse af dette forslag.
Det gør det jo muligt, når det også er vedtaget i Finansudvalget, at ekspedere den aftale, som under forbehold af de bevilgende myndigheders godkendelse er indgået mellem miljø- og energiministeren og mig på regeringens vegne og Naturgas Syd.
Jeg skal måske afslutningsvis for god ordens skyld bare gøre opmærksom på, at der med vedtagelsen af dette lovforslag ikke i sig selv tages stilling til nogen eventuelt kommende aftale med andre selskaber.
Det er også rigtigt, at jeg på spørgsmål fra De Konservative klart har svaret, at det hverken moralsk eller politisk foregriber
Det er rigtigt, at lovforslaget er en generel bemyndigelseslov, men det er også rigtigt som påpeget af flere, at det jo kræver en eksplicit, udtrykkelig, efterfølgende godkendelse i Finansudvalget af hin enkelte handel, der måtte blive truffet.